Likumprojekts

**Grozījumi Eiropas komercsabiedrību likumā**

Izdarīt Eiropas komercsabiedrību likumā (Latvijas Republikas Saeimas un Ministru Kabineta Ziņotājs, 2005, 8. nr.; Latvijas Vēstnesis, 2010, 15. nr.; 2017, 64. nr.) šādus grozījumus:

1. 4. pantā:

izteikt ceturtās daļas otro teikumu šādā redakcijā:

"Uzņēmumu reģistrs tīmekļvietnē publicē pārvaldītājsabiedrības dibināšanas noteikumu projektu un tā reģistrācijas datumu.";

aizstāt piektajā daļā vārdus "izsludināts oficiālajā izdevumā "Latvijas Vēstnesis"" ar vārdiem "publicēts Uzņēmumu reģistra tīmekļvietnē";

izteikt sestās daļas otro teikumu šādā redakcijā:

"Uzņēmumu reģistrs tīmekļvietnē publicē pārveidošanas noteikumu projektu un tā reģistrācijas datumu.";

izslēgt septītās daļas otro teikumu.

2. 5. pantā:

izteikt trešās daļas trešo teikumu šādā redakcijā:

"Uzņēmumu reģistrs tīmekļvietnē publicē adreses pārcelšanas priekšlikuma reģistrācijas datumu un jauno juridisko adresi.";

izslēgt ceturtās daļas otro teikumu.

3. Papildināt likumu ar pārejas noteikumiem šādā redakcijā:

"**Pārejas noteikumi**

1. Uzņēmumu reģistrs tīmekļvietnē šā likuma 4. panta ceturtajā un sestajā daļā un 5. panta trešajā daļā minēto reģistrācijas datumu publicē, sākot ar 2023. gada 1. jūliju.

2. Grozījums šā likuma 4. panta piektajā daļā par nosacījuma izpildes fakta publicēšanu Uzņēmumu reģistra tīmekļvietnē stājas spēkā 2023. gada 1. jūlijā."

4. Papildināt likumu ar informatīvu atsauci uz Eiropas Savienības direktīvu šādā redakcijā:

"**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2019. gada 20. jūnija direktīvas (ES) 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās."

Likums stājas spēkā 2021. gada 1. augustā.

Ministru prezidenta biedra,

tieslietu ministra vietā –

satiksmes ministrs

T. Linkaits